สไตรเดอร์ (วิดีโอเกมเอ็นอีเอส พ.ศ. 2532)

สไตรเดอร์  เป็นเกมแอ็กชันผจญภัย ค.ศ. 1989 ที่พัฒนาและเผยแพร่โดยบริษัทแคปคอมสำหรับนินเท็นโดเอนเตอร์เทนเมนต์ซิสเตม ซึ่งแม้ว่าการพัฒนาเกม"สไตรเดอร์"เวอร์ชันเอ็นอีเอสจะได้รับการผลิตควบคู่กับเวอร์ชันอาร์เคด แต่เวอร์ชันภาษาญี่ปุ่นสำหรับแฟมิคอมก็ไม่เคยได้รับการเผยแพร่ และเวอร์ชันเอ็นอีเอสของเกม"สไตรเดอร์"ได้รวมอยู่ใน"แคปคอมคลาสสิกมินิ-มิกซ์" ซึ่งเป็นเกมรวมสำหรับเกมบอยอัดวานซ์ ค.ศ. 2006
โครงเรื่อง.
เกมนี้มีฉากในโลกดิสโทเปียอนาคต โดยเป็นเรื่องราวเกี่ยวกับองค์กรลับของกลุ่มปฏิบัติการเหมือนนินจาที่ใช้เทคโนโลยีขั้นสูงที่รู้จักกันในชื่อ "สไตรเดอร์" ซึ่งเชี่ยวชาญในปฏิบัติการเปื่อนเลือดต่าง ๆ เช่น การลักลอบขนของ, การลักพาตัว, การทำลายล้าง และการขัดขวาง ผู้เล่นจะควบคุมฮิรีว ผู้เป็นสไตรเดอร์ชั้นยอดที่อายุน้อยที่สุดในองค์กร ฮิรีวถูกเรียกตัวโดยรองผู้อำนวยการมาติช ซึ่งเป็นผู้บังคับบัญชาลำดับที่สองขององค์กร เพื่อลอบสังหารเคน เพื่อนของฮิรีวที่ถูกกองกำลังศัตรูจับตัวไป และกลายเป็นภาระของทีมสไตรเดอร์ โดยแทนที่จะสังหารเคน ฮิรีวกลับตัดสินใจช่วยเคนจากผู้จับตัวเขาไว้ และเขาก็ทำสำเร็จ รวมทั้งยังกู้บันทึกเสียงของเคนเกี่ยวกับแผนการก่ออาชญากรรมที่ต้องสงสัยได้ ด้วยความช่วยเหลือจากเพื่อนร่วมทีมอย่างสไตรเดอร์ชีนา ฮิรีวได้ค้นพบแผนการสมคบคิดระหว่างกลุ่มหนึ่งในองค์กรสไตรเดอร์ และองค์กรที่ไม่รู้จักที่รู้จักกันในชื่อ "เอนเทอร์ไพรส์" (โดยมีชายคนหนึ่งชื่อเฟซัส เคลย์ เป็นหัวหน้า) ซึ่งเกี่ยวข้องกับการพัฒนาอาวุธควบคุมจิตใจที่มีรหัสว่า "เซน" โดยในระหว่างการค้นหาและทำลายหน่วยเซนเหล่านี้ ฮิรีวได้รู้ว่ากลุ่มผู้สมรู้ร่วมคิดนั้นมีรองผู้อำนวยการมาติชเป็นหัวหน้า ในที่สุด ฮิรีวก็ติดตามมาติชไปยังสถานีอวกาศที่โคจรอยู่ซึ่งสไตรเดอร์ทั้งสองเผชิญหน้ากัน หลังจากการต่อสู้สั้น ๆ ฮิรีวเอาชนะมาติชและสังหารเขาได้ จากนั้น ฮิรีวก็ค้นหาและทำลายหน่วยเซนหน่วยสุดท้าย ซึ่งก็คือแม่เซน
ในบทส่งท้าย ได้เผยให้เห็นว่าถึงแม้ฮิรีวจะถูกขอให้กลับเข้าสู่องค์กรสไตรเดอร์ แต่เขากลับเลือกที่จะถอนตัว โดยฉากเครดิตตอนท้ายแสดงให้เห็นเขาโยนอาวุธทิ้งและเดินจากไป
รูปแบบการเล่น.
เกม"สไตรเดอร์"เวอร์ชันนี้แตกต่างจากเวอร์ชันอาร์เคดตรงที่ผู้เล่นจะต้องค้นหาเบาะแสและไอเทมเพื่อดำเนินการต่อ เกมนี้เปิดขึ้นที่ฐานปฏิบัติการขององค์กรสไตรเดอร์ซึ่งก็คือบลูดรากอน ที่ขนส่งฮิรีวไปยังพื้นที่ต่าง ๆ ทั่วโลก ในช่วงเริ่มเกมจะมีเพียงด่านคาซัคเท่านั้น แต่ในที่สุดผู้เล่นก็สามารถปลดล็อกด่านอียิปต์, จีน และแอฟริกา รวมถึงด่านอื่น ๆ ได้ด้วยการรวบรวมแผ่นดิสก์ ดิสก์เหล่านี้ประกอบด้วยข้อมูลที่เกี่ยวข้องกับเนื้อเรื่อง โดยมาจากตัวละครหลายตัวซึ่งมักจะมอบความสามารถใหม่ ๆ ให้แก่ฮิรีว ซึ่งความสามารถใหม่จะปลดล็อกพื้นที่ที่ผ่านไม่ได้มาก่อน ทำให้ผู้เล่นต้องย้อนกลับเพื่อรับไอเทมและดิสก์ใหม่ ทั้งนี้ หากต้องการกลับไปยังบลูดรากอน ผู้เล่นจะต้องกลับไปยังจุดเริ่มต้นของพื้นที่ดังกล่าวและกระโดดไปที่ขอบซ้ายบนสุดของหน้าจอ
แอเรียทั้งหมดในเกม"สไตรเดอร์"มีท่อขนส่งคล้ายลิฟต์ซึ่งผู้เล่นสามารถเข้าไปได้จากด้านล่าง (โดยการกระโดด) หรือด้านบน (โดยการหมอบลง) จากนั้น ผู้เล่นจะถูกย้ายที่ไปตามเส้นทางของท่อจนถึงทางออก โดยบรรดาท่ออาจจะให้ผู้เล่นเข้าจากทั้งสองด้านหรือไม่ก็ได้ ท่ออาจส่งผู้เล่นกลับไปยังส่วนที่ก่อนหน้านี้ของชั้นดังกล่าว หรือแม้กระทั่งชั้นอื่นโดยสิ้นเชิง โดยไม่มีทางกลับที่สะดวก
อาวุธหลักของฮิรีวคือไซเฟอร์ ซึ่งเป็นดาบสร้างพลาสมาโดยมีด้ามจับคล้ายทอนฟาที่รู้จักกันในชื่อฟอลต์เชิน ซึ่งเขาใช้ฟันศัตรูหรือแทงจากด้านล่างด้วยการยกดาบขึ้นไปในอากาศ ส่วนในบางพื้นที่ของเกม จำเป็นต้องกระโดดชิ่งกำแพง ("ไทรแองเกิลจัมป์") เพื่อเข้าถึงพื้นที่ที่ไม่สามารถเข้าถึงได้ด้วยวิธีอื่น แต่ก็ทำได้ยาก ทั้งนี้ ระดับความแข็งแกร่งของฮิรีวจะเพิ่มขึ้นหลังจากที่เขาบรรลุวัตถุประสงค์ภารกิจบางอย่าง (เช่น จับกุมเจ้าหน้าที่ศัตรู) ซึ่งจะช่วยเพิ่มค่าพลังชีวิตและพลังงานของเขา ซึ่งอย่างหลังนี้จะทำให้เขาสามารถใช้ทักษะที่ได้รับมา ทักษะเหล่านี้ได้แก่ การโจมตี, การฟื้นฟูพลังชีวิต หรือความสามารถในการกลับคืนสู่บลูดรากอนทันที นอกจากนี้ มีเทคนิคอีกอย่างหนึ่งที่สามารถใช้ได้คือความสามารถในการยิง "พลาสมาแอร์โรว์" (การโจมตีด้วยโพรเจกไทล์ประเภทหนึ่ง) โดยการยกดาบที่เรียกว่า "ไซเฟอร์" ขึ้น และยกขึ้นค้างไว้จนกระทั่งแสงวาบ จากนั้นจึงสามารถยิงพลาสมาแอร์โรว์ดังกล่าวได้ด้วยปุ่มโจมตี
ผู้เล่นสามารถใช้พาสเวิร์ดพื่อเล่นตามความคืบหน้าของตนเองได้ สิ่งที่น่าสังเกตเป็นพิเศษคือ ในแต่ละครั้งที่ผู้เล่นร้องขอพาสเวิร์ด เกมจะจบลงพร้อมคำอธิบายสั้น ๆ เกี่ยวกับความคืบหน้าของเกมจนถึงตอนนี้ (ซึ่งขึ้นอยู่กับเลเวลปัจจุบันของฮิรีว) และให้ชื่อตอนสำหรับการผจญภัยครั้งต่อไปของฮิรีว ซึ่งคล้ายกับซีรีส์ทางโทรทัศน์หรืออนิเมะ
การพัฒนา.
เวอร์ชันเอ็นอีเอสของเกม"สไตรเดอร์"ได้รับการคิดค้นขึ้นจากความร่วมมือสามฝ่ายระหว่างบริษัทแคปคอมและสตูดิโอมังงะโมโตะ คิกากุ ซึ่งรวมถึงมังงะเรื่อง"สไตรเดอร์ฮิรีว"โดยทัตสึมิ วาดะ ที่ตีพิมพ์ในรวมเรื่องมังงะ"คอมิกคอมพิวติก" และเวอร์ชันวิดีโอเกมแบบหยอดเหรียญที่พัฒนาแยกกัน เกมนี้ต่างจากเกมอาร์เคด ซึ่งเกม"สไตรเดอร์"เวอร์ชันเอ็นอีเอสนั้นมีเนื้อเรื่องใกล้เคียงกับที่ปรากฏในมังงะเรื่อง"สไตรเดอร์ฮิรีว"มาก โดยเกี่ยวกับฮิรีวที่ต่อสู้กับสไตรเดอร์ซึ่งเป็นอดีตเหล่าพันธมิตรของเขา ส่วนเวอร์ชันแฟมิลีคอมพิวเตอร์ (แฟมิคอม) ของ"สไตรเดอร์ฮิรีว"ได้รับการประกาศครั้งแรกในขณะที่ฉบับมังงะยังอยู่ในระหว่างการตีพิมพ์เป็นตอน ๆ และมีกำหนดวางจำหน่ายในประเทศญี่ปุ่นต่อจากฉบับรวมเล่มของมังงะ"สไตรเดอร์ฮิรีว"ในไตรมาสที่สี่ของ ค.ศ. 1988 อย่างไรก็ตาม เวอร์ชันแฟมิคอมถูกเลื่อนออกไปเป็น ค.ศ. 1989 ก่อนที่จะถูกยกเลิกในที่สุด ส่วนเกมเอ็นอีเอสยังคงได้รับการแปลเป็นภาษาท้องถิ่นสำหรับตลาดอเมริกาเหนือ และวางจำหน่ายไม่นานหลังจากเกมอาร์เคดใน ค.ศ. 1989
สำหรับงานศิลปะบนบรรจุุภัณฑ์ ทางบริษัทแคปคอมได้ว่าจ้างมาร์ก เอริกเซน นักวาดภาพประกอบเกม โดยวาดภาพสไตรเดอร์ฮิรีวที่ใช้อาวุธไซเฟอร์พลังพลาสมาต่อสู้กับทหารยามของศัตรูผู้ใช้ปืนเอเค-47 ที่ติดดาบปลายปืน โดยมีฉากหลังเป็นสถาปัตยกรรมที่ได้รับแรงบันดาลใจจากรัสเซีย ซึ่งพบได้ในการเล่นเกม โดยมีการตกแต่งลวดลายดาวแดงบนฉากร่วมกับโดมรูปแบบหออะษานที่สื่อถึงมหาวิหารนักบุญเบซิลในจัตุรัสแดง มอสโก ซึ่งนักวาดภาพประกอบคนนี้ยังใช้ในการวาดเกม"เตตริส"ของบริษัทเท็นเง็ง เมื่อ ค.ศ. 1988 เช่นกัน ส่วนสหภาพโซเวียตซึ่งขณะนั้นเหลือเวลาอีก 3 ปีก่อนที่จะล่มสลาย ได้รับเลือกให้เป็นเพียงแรงบันดาลใจด้านภาพสำหรับจักรวรรดิ "เอนเทอร์ไพรส์" เท่านั้น โดยทีมออกแบบที่จัดเตรียมการออกแบบบรรจุภัณฑ์
มังงะ.
ก่อนที่จะมีการเปิดตัวเกมอาร์เคด"สไตรเดอร์" ทางคอมพิวติก (นิตยสารมังงะรายเดือนที่ตีพิมพ์โดยสำนักพิมพ์คาโดกาวะโชเต็ง) ได้ตีพิมพ์มังงะเรื่อง"สไตรเดอร์ฮิรีว" ซึ่งมีภาพประกอบโดยทัตสึมิ วาดะ ลงในนิตยสารฉบับเดือนพฤษภาคมถึงตุลาคม ค.ศ. 1988 รวมทั้งได้มีการรวบรวมเล่มเดียวตีพิมพ์ในเดือนพฤศจิกายนของปีเดียวกัน มังงะดังกล่าวมีตัวละครและโครงเรื่องพื้นฐานเดียวกันกับที่ใช้ในเวอร์ชันเอ็นอีเอสในภายหลัง แต่มีความแตกต่างบางประการในวิธีการดำเนินเรื่อง (ตัวอย่างเช่น ในขณะที่สไตรเดอร์เคนเสียชีวิตก่อนถึงด่านสุดท้ายของเกมเอ็นอีเอส เขากลับสามารถเอาชีวิตรอดได้ในเวอร์ชันมังงะ) และนอกเหนือจากตอนหลักทั้งหกตอนแล้ว ยังมีตอนที่ยังไม่ได้รวบรวมชื่อว่าสไตรเดอร์ฮิรีวไกเด็ง (ストライダー飛竜外伝) ซึ่งยังได้รับการตีพิมพ์หลังจากซีรีส์หลักจบลงแล้ว โดยตอนเพิ่มนี้ได้บรรยายถึงสถานการณ์ที่เกี่ยวข้องกับการเสียชีวิตของมารียา ผู้เป็นน้องสาวของฮิรีว
การตอบรับ.
เกม"สไตรเดอร์"ในนินเท็นโดเอนเตอร์เทนเมนต์ซิสเตมได้รับการตอบรับเชิงบวกจากเหล่านักวิจารณ์ แม้ว่าบางคนจะบอกว่าเกมนี้ไม่สามารถถ่ายทอดความเป็นเกมเวอร์ชันอาร์เคดได้ดีนัก โดยทำให้แทบจะเป็นเกมที่แตกต่างจากเวอร์ชันอาร์เคดโดยสิ้นเชิง
ในช่วงหลายปีที่ผ่านมา เกม"สไตรเดอร์"ในนินเท็นโดเอนเตอร์เทนเมนต์ซิสเตมได้รับการจัดให้อยู่ในทอปลิสต์จากหลาย ๆ แหล่ง ซึ่งท็อด ซิโอเลก จาก"ทอปเลสโรบอต"ได้จัดอันดับตอนจบของเกมนี้ให้อยู่อันดับ 5 ในรายการ "10 อันดับตอนจบเกมเอ็นอีเอสที่น่าหดหู่ที่สุด" และนิตยสาร"นินเท็นโดเพาเวอร์"ได้จัดอันดับเกม"สไตรเดอร์"อยู่ในอันดับที่ 162 ของรายการ "285 เกมนินเท็นโดยอดเยี่ยมตลอดกาล" ในฉบับสุดท้าย รวมถึงจอน เลดเฟิร์ด จากเว็บไซต์"อาร์เคดซูชิ"ได้จัดอันดับฉากเปิดตัวของเกมนี้ให้อยู่ในอันดับที่ 8 ในรายการ "10 ฉากเปิดตัวของเอ็นอีเอสที่ดีที่สุด"